CELEX: 32020D1219
Language: da
Date: 2020-08-20 00:00:00
Title: Kommissionens afgørelse (EU) 2020/1219 af 20. august 2020 om Italiens anmodning om forlængelse af visse perioder, der er fastsat i artikel 2 i Europa-Parlamentets og Rådets forordning (EU) 2020/698 (Kun den italienske udgave er autentisk)

26.8.2020   
               
               
                  DA
               
               
                  Den Europæiske Unions Tidende
               
               
                  L 277/16
               
            
         KOMMISSIONENS AFGØRELSE (EU) 2020/1219
         af 20. august 2020
         om Italiens anmodning om forlængelse af visse perioder, der er fastsat i artikel 2 i Europa-Parlamentets og Rådets forordning (EU) 2020/698
         (Kun den italienske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (1), særlig artikel 2, stk. 5, og
         ud fra følgende betragtninger:
         
                     (1)
                  
                  
                     I henhold til artikel 2, stk. 1, i forordning (EU) 2020/698 forlænges fristerne for indehaveren af et kvalifikationsbevis for gennemførelse af efteruddannelse, som ellers ville være udløbet eller udløber mellem den 1. februar 2020 og den 31. august 2020. I henhold til artikel 2, stk. 2, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     Ifølge artikel 2, stk. 3, i forordning (EU) 2020/698 forlænges gyldigheden af chaufføruddannelsesbeviser, jf. bilag II til Europa-Parlamentets og Rådets direktiv 2003/59/EF (2), som ellers ville være udløbet eller udløber mellem den 1. februar 2020 og den 31. august 2020.
                  
               
                     (3)
                  
                  
                     Ved brev af 13. juli 2020, der henviser til artikel 2, stk. 1, 2 og 3, i forordning (EU) 2020/698, indgav Italien en begrundet anmodning om en forlængelse med fire måneder af perioden mellem den 1. februar 2020 og den 31. august 2020 som fastsat i artikel 2, stk. 1 og 3, i nævnte forordning. Italien indgav yderligere oplysninger til støtte for sin anmodning den 15., 16., 17. og 21. juli 2020.
                  
               
                     (4)
                  
                  
                     I henhold til oplysningerne fra Italien vil det ikke være praktisk muligt at gennemføre efteruddannelse eller certificering heraf, påtegning af den harmoniserede EU-kode 95 og fornyelse af chaufføruddannelsesbeviser i Italien indtil den 31. december 2020 grundet foranstaltninger, som Italien har truffet for at forebygge eller begrænse spredningen af covid-19.
                  
               
                     (5)
                  
                  
                     Italien suspenderede navnlig alle uddannelseskurser mellem den 9. marts og den 28. maj 2020, herunder dem, der vedrører efteruddannelse af førere, der er fastsat i direktiv 2003/59/EF. Disse uddannelseskurser blev først genoptaget i den første uge af juni 2020. Som følge af reglerne om at holde afstand med henblik på at undgå spredning af virusset er det desuden kun et mindre antal førere, der kan deltage i uddannelseskurserne samtidig. Der er derfor en betydelig pukkel af førere, der skal gennemføre uddannelseskurserne.
                  
               
                     (6)
                  
                  
                     Situationen er særlig problematisk i forbindelse med efteruddannelse af buschauffører. I henhold til oplysningerne fra Italien opnåede mange chauffører, der den 10. september 2008 drev erhverv som chauffører af køretøjer anvendt til personbefordring, et kvalifikationsbevis som en erhvervet rettighed i henhold til artikel 4 i direktiv 2003/59/EF. I praksis og i henhold til artikel 4, artikel 8, stk. 2, og artikel 14, stk. 2, i direktiv 2003/59/EF udløb mange af de således udstedte kvalifikationsbeviser i første halvdel af september 2015, idet Italien gjorde brug af muligheden for at forlænge perioden som omhandlet i artikel 8, stk. 2, i direktiv 2003/59/EF med op til syv år. Chauffører, der fornyede deres kvalifikationsbevis kort før deres udløb i 2015, skal forny deres kvalifikationsbevis igen inden den 9. september 2020. Italien anslår, at mere end 62 000 kvalifikationsbeviser, der endnu ikke er blevet fornyet, udløber den 9. september 2020.
                  
               
                     (7)
                  
                  
                     De kvalifikationsbeviser, der er udstedt mellem den 11. september 2007 og den 31. december 2007 på grundlag af undersøgelser, udløber desuden også mellem den 11. september og den 31. december 2020.
                  
               
                     (8)
                  
                  
                     Endelig tager det ifølge oplysningerne fra Italien mindst fem dage at gennemføre den 35 timer lange efteruddannelse, og hovedparten af deltagerne vil have behov for to uger til at gennemføre den. Hvis kurset bestås, skal deltagerne anmode ministeriet for infrastruktur og transport om at udstede et nyt kørekort med den harmoniserede EU-kode 95, som attesterer, at efteruddannelsen har fundet sted i henhold til direktiv 2003/59/EF. Italien forventer derfor, at mange chauffører ikke vil kunne gennemføre efteruddannelseskurserne og afslutte de administrative procedurer, som er nødvendige for, at de fortsat kan udføre deres erhverv.
                  
               
                     (9)
                  
                  
                     For så vidt angår artikel 2, stk. 1, 2 og 3, i forordning (EU) 2020/698, bør Italien derfor gives tilladelse til med fire måneder at forlænge de respektive perioder mellem den 1. februar 2020 og den 31. august 2020, der er fastsat i artikel 2, stk. 1 og 3, i nævnte forordning —
                  
               VEDTAGET DENNE AFGØRELSE:
         
            Artikel 1
            Italien gives tilladelse til med fire måneder at forlænge perioden mellem den 1. februar 2020 og den 31. august 2020 som fastsat i artikel 2, stk. 1, i forordning (EU) 2020/698 for så vidt angår artikel 2, stk. 1 og 2, i nævnte forordning.
            Italien gives tilladelse til med fire måneder at forlænge perioden mellem den 1. februar 2020 og den 31. august 2020 som fastsat i artikel 2, stk. 3, i forordning (EU) 2020/698.
         
         
            Artikel 2
            Denne afgørelse er rettet til Den Italienske Republik.
         
         
            Udfærdiget i Bruxelles, den 20. august 2020.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 165 af 27.5.2020, s. 10.
         
            (2)  Europa-Parlamentets og Rådets direktiv 2003/59/EF af 15. juli 2003 om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej, og om ændring af Rådets forordning (EØF) nr. 3820/85 samt Rådets direktiv 91/439/EØF og om ophævelse af Rådets direktiv 76/914/EØF (EUT L 226 af 10.9.2003, s. 4).